“Jesu Klisti dopolọ to osọ, to egbé mọwẹ podọ kakadoi.”

"Jesus Christ The Same Yesterday, The Same Today And Forever"

(HEBLU/HEBREWS 13:8)

Owé he yè to mimá pé To osùn wiawetọ owhè
fõ e lán kòtọ (12/2020) mẹ

Núdọdomẹ vivẹ lẹ sọn sisósisó ayiha ṣie tọn mẹ hlan nọvisunnu po nọviyọnnu lẹ po to aihọn lẹpo mẹ, to Oyín vivẹ Oklunọ podọ Whlẹngantọ mítọn Jesu Klisti tọn tọn mẹ po owéfọ he po sọn Owé 1 JOHANU 2, afọ 27 tọn mẹ, dọmọ:

“Ṣigba amìsisá he mì ko yí to e de nọte to mì mẹ, mì ma sọ din mẹde ni plọ́n mì gba; ṣigba lé amìsisá lọ to mì plọ́n gbọn onú lẹpo tọn dali, bọ e sọ yín nugbo dó, bo ma yín lalo, kẹdẹdilé é plọ́n mì dó, mìwlẹ ni sọ nọte to e mẹ.”

Na ohó helẹ ni biọ sisósisó ayiha dopodopo mítọn tọn mẹ bo sọ lẹzùn nugbo! To amìsisá nugbo lọ po gbọdemẹ Gbigbọ Wiwé tọn po glọ́, yẹwhegán lẹ tindo jlọjẹ nado dọ Titò Whlẹngan tọn lẹpo jẹnukọn to Ohó Jiwheyẹwhe tọn mẹ. Amìsisá dopo nẹ lọ tin to Oklunọ mítọn ji. Ewọ yín Klisti, yèdọ Mẹdidè lọ. To Owé LUKU 4:18-19 tọn mẹ, Whlẹngantọ mítọn hia ohó sọn Owé ISAIA 61:1-2 tọn mẹ, dọmọ: “Gbigbọ Oklunọ JIWHEYẸWHE tọn tin to oji é; na OKLUNỌ ko yí amìsisá do dè mi nado dọyẹwhehó wẹndagbe tọn hlan homẹmimiọnnọ lẹ; é ko do mi hlan nado basi pọ́ngbọ ayiha awublanọ tọn, nado lá mẹdekannujẹ hlan mẹmẹglọ lẹ, podọ hùnhùn ogànhọ̀ tọn na ogàntọ lẹ. Nado lá owhèalọkẹyí OKLUNỌ tọn…” Podọ míwlẹ, kẹdẹdi yisenọ nugbo lẹ, ko kẹalọyí Gbigbọ dopolọ, amìsisá dopolọ, oplọ́n dopolọ, podọ núdohiamẹ Jesu Klisti tọn dopolọ.

Paul mẹhe mọ oylọ́ nugbo de yí, tin to amìsisá po gbọdemẹ Gbigbọ Jiwheyẹwhe tọn po glọ́, bo sọ tindo kàndeji gbèdidè Ohó lọ tọn sọmọ bọ é dọ, dọmọ, “Mẹdepope he dọyẹwhehó wẹndagbe devo de tọn tin to dẹ̀hodo glọ́” (GALATIA 1:8). William Branham, mẹhe yín omẹ Jiwheyẹwhe tọn to azán mítọn mẹ, sọ mọ oylọ́ wiwé nugbo de yí ga, bo tin to amìsisá po gbọdemẹ Gbigbọ Wiwé tọn po glọ́, bo sọ dọyẹwhehó wẹndagbe madopòdo lọ tọn. Mọdopolọ wẹ hlan oylọ́ ṣie ga. Dẹnsọlé OKLUNỌ Jiwheyẹwhe dègbè oylọ́ de tọn, Ewọ tindo kàndeji nugbo de to yẹwhegán lẹ, po apọsteli lẹ po, po devizọ́nwàtọ Jiwheyẹwhe tọn he É ko dè do devizọ́n lọ mẹ lẹpo po go. Ohó he OKLUNỌ dọ to Owé JOHANU 20:21 tọn mẹ, gbẹ́sọ to azọ́nwà kaka jẹ egbé, dọ: “Enẹwutu Jesu sọ vọ́ dọ hlan yé, dọ, Jijọho ni tin hlan mì: lé Otọ́ do mi hlan, yèdọ mọwẹ yẹn do mì hlan dó.” Podọ ga, mẹdohlan wiwé de sọ tin to ohó he OKLUNỌ mítọn dọ to Owé JOHANU 13:20 tọn mẹ, dọ: “Nugbo, nugbo, wẹ yẹn dọ hlan mì, Mẹhe yí omẹ depope he yẹn dohlan, é yí mi; mẹhe sọ yí mi, é yí mẹhe do mi hlan.”

Owéfọ he mí hia to bibẹ́nu ohó mítọn tọn, mí mọ dọ Apọsteli Johanu wlán dọ, amìsisá lọ gbẹ́sọ to ninọ̀ ovi Jiwheyẹwhe tọn nugbo lẹ mẹ. É táhinhọ́n do e ji dọ, lalo depope matin to nugbo lọ mẹ gba (1 JOHANU 2:21). Mí hia to afọ kòtọ (20) lọ mẹ dólé dọ: “Ṣigba mì tindo amìsisá de sọn Mẹwiwé lọ de, mì sọ yọ́n onú lẹpo” (1 JOHANU 2:20). Ohó Etọn he É dọ to afọ 28 mẹ, yín didọ hlan dali mítọn to ojlẹ he mẹ, dọmọ: “Podọ dinvie, mì yọpọ emi, mì nọte to ewọ mẹ; na, whenuena é na sọawúhia, mì nido tindo tudido, bo ma nasọ kuwinyan to nukọn etọn to gigọ̀wá etọn whenu” (1 JOHANU 2:28).

Mí omẹ pó to tenọpọ́n Osọhia Jesu Klisti tọn bo sọ jlo nado wléawu to Kọlilẹ́wá Etọn whenu. Na míwlẹ tọn, ohógbè he yín “Mì yọpọ emi, mì nọte to Ewọ mẹ” yín ohógbè vivẹ titegbe de. To Owé JOHANU 15:5 tọn mẹ, Whlẹngantọ mítọn dọ, dọmọ, “… Ewọ he nọnọ̀ yẹn mẹ, podọ yẹn to ewọ mẹ, dopolọ wẹ hẹn sinsẹ́n susu: na jijẹla sọn dẽ mìwlẹ ma sọgan wà núde.”

Egbé, Owé Wiwé He Lọ Yín ṢiṢẹ̀

Mí tin to ojlẹ godogodo tọn he jẹnukọnna Kọlilẹ́wá Jesu Klisti tọn mẹ. Mí to mimọ po nukun mítọn lẹpo, bo sọ to sisè po otó mítọn lẹ po po, lé dọdai Biblu mẹ tọn to ṣiṣẹ̀ to gblagbla mítọn mẹ dó, yèdọ yín e yín whègbègọ̀yì omẹ Islaẹli tọn lẹ tọn, kavi awhàn lẹ po linlin yetọn lẹ po, kavi aigba whinwhan lẹ, kavi húvẹ lẹ po azọ̀nylankan lẹpo po tọn. Yè ko dọ ehe lẹpo jẹnukọn gbọn onù OKLUNỌ mítọn tọn mẹ (LUKU 21). Mí to dọ́pọ́n zòhùnhùn daho de tọn tindo, to ninọ̀mẹ didiọ tọn de mẹ, po vasúdo alọpãlọpa lẹ tọn po. Dogbọn azọ̀nylankan yọ́yọ́ he sọawúhia tọn dali, ehe yè yọ́nẹn gbọn oyín “Kolona” tọn dali, bo sọ gbàpe gbọn aihọn lẹpo mẹ, podọ núhe tin to aigba ji lẹpo ko diọ, mọ́ yé ma sọ to na gọ̀wá nọ̀ alọ yetọn hóhó tọn ji gba.

 Ohia titegbe he yín opòdo ojlẹ tọn wẹ gigọ̀yì Aigba Pagbè tọn lọ ji omẹ Islaẹli tọn lẹ tọn: “Na OKLUNỌ na wà lẹblanuna Jakọb, bo na vọ́ Islaẹli dè, bo nasọ ná otẹn yé to aigba yewlọsu tọn ji…” (ISAIA 14:1). Ohó he lọ ko ṣẹ̀ to nukun mítọn lẹ mẹ. Otò Islaẹli tọn ko tin sọn owhè fọtọ́n-fẹnẹ e lán kantọ̀n-kòatọ́n-nukun-atọ̀n (1948) gbọ́n. Nukọnyìyì jijọho tọn to whèzẹtẹn dali ko dọ̀n omẹ susu hú lé mí to linlẹn dó. To osùn ṣinẹnẹtọ owhè fõ e lán kòtọ (09/2020) tọn mẹ, Alabiatò he yè nọ ylọ to ogbè Glẹnsi tọn mẹ dọ, “The United Arab Emirates” po otò he yè nọ ylọ Balaini po ko dọwhẹ̀gbọ po Islaẹli po na jijọho nido tin, ehe yè ylọ dọ “Kọndopọ́ Ablaham tọn” kẹdẹdilé Egypti ko basi dó to owhè fọtọ́n e lán fẹnẹ-kẹnnẹ-fọtọ̀n-nukun-ẹnẹtọ (1979) mẹ, podọ Jọdani to owhè fọtọ́n-fẹnẹ e lán kẹnnẹ-gbàn-nukun-ẹnẹtọ (1994) mẹ. Podọ to susu otò Malénu lẹ tọn mẹ, podọ devo lẹ ga dóna wà domọ zãndevie. Yè to tódo lùntọ́n godo tọn na jijọho gbọn owhẹ̀dọgbọ dali to Islaẹli po otò he yè nọ ylọ Saudi Alabia tọn po ṣẹnṣẹn, kaka jẹ whenuena owé alẹ̀nùnù tọn he yè dọhó etọn to Owé DANIẸL 9:27 tọn mẹ, na yín bibasi.

Godo he yè ko basi alẹ̀nù hẹ Islaẹli gbọn huhlọn aṣẹpipa owhẹ̀dọgbọ he yè kẹalọyí to aihọn lẹpo tọn mẹ vọ́, owé alẹ̀nùnù tọn he yè dlẹalọdo gbọn Daniẹli dali na yín bibasi to opòdo etọn. Whenẹnu wẹ jijọho nẹ, he na yín jijọho oklọ tọn de, na yín bibasi, bọ ohó he lọ na yín ṣiṣẹ̀, dọmọ: “Na whenuena yé na to didọmọ, Jijọho po gingán po; whenẹnu wẹ dindọn ajiji wá ota yetọn, kẹdẹdi ajlù to yọnnu he mọhò ji; yé ma sọ to na gán.” (1 TẸSALONIKA 5:3). Mí sọgan mọ dọ nukọnyìyì jijọho tọn to awúsọhia to ohójláwéma lẹ mẹ egbésọ-egbésọ.

Bẹ́yìlọnmẹ po owé alẹ̀nùnù jijọho tọn po na yí tẹnmẹ to ojlẹ dopolọ mẹ. Po Bẹ́yìlọnmẹ po, ojlẹ jọmiọn tọn hlan kosi lẹ na wá opòdo etọn, whenẹnu wẹ owhè ṣinawe godogodo tọn he jẹnukọnna Ahọludu Owhè Fọtọ́n tọn na ṣẹ̀. To owhè atọ̀n-dá tintan whenu, yẹwhegán awelẹ na wá po ṣiṣẹ̀ Owé OSỌHIA 11 tọn po, devizọ́n mẹhe tọn dali hiadogona omẹ fọtọ́n-kantọ̀n-kònukun-ẹnẹ (144,000), sọn whẹndo wiawe (12) Islaẹli tọn mẹ lẹ na ṣẹ̀. To gblagbla owhè ṣinawe godogodo tọn lọ tọn mẹ, alẹ̀nù lọ na yín gbigbà, bọ nukunbibia daho lọ na bẹ́, podọ yè na zìn Jelusalẹm dai gbọn Kosi lẹ dali na owhèsùn kànde e lán awe (42) devo (OSỌHIA 11:2).

To Kọlilẹ́wá OKLUNỌ tọn whenu, to fọ́nsọnkú tintan mẹ yé mẹhe damlọn to Klisti mẹ lẹ tọn na sọawúhia (1 TẸSALONIKA 4:13-18). Owé OSỌHIA 20:4-6 tọn dọhó fọ́nsọnkú yé mẹhe yè gbòtana bo sọ tọ́n gbọn nukunbibia daho lọ mẹ lẹ tọn (OSỌHIA 7:13-14). Omẹ mọtọnhunkọ lẹ ma na yín máhẹtọ to Bẹ́yìlọnmẹ po Núdùdù Alọwle Hùnwhẹ lọ tọn po mẹ gba, ṣigba yé na yín máhẹtọ to Ahọludu Owhè Fọtọ́n tọn mẹ: na yè wlán ẹn dọ, “… Yẹn sọ mọ alindọn yé he yè gbòtana na okúnnuhó Jesu tọn, po ohó Jiwheyẹwhe tọn po tọn wutu, yé he ma ko liatina kanlin lọ, podọ na oboṣiọ etọn, kavi yé he ma ko yí ohia etọn do nukọn yetọn, kavi to alọ yetọn mẹ, yé tin to ogbẹ̀, bo sọ to ahọludu hẹ Klisti họ̀ owhè fọtọ́n. Ṣigba oṣiọ he pò lẹ matin to ogbẹ̀ ba kaka owhè fọtọ́n lọ nado pé. Ehe wẹ fọ́nsọ́nkú tintan. Donanọ, mẹwiwé wẹ ewọ he tindo tẹnmẹ to fọ́nsọ́nkú tintan lọ mẹ: Mẹmọtọnhunkọ ji wẹ okú awetọ matindo huhlọn de te, ṣigba yé na yín yẹwhenọ Jiwheyẹwhe tọn lẹ po Klisti tọn po, bo nasọ dùahọlu hẹ ẹ họ̀ owhè fọtọ́n.” (OSỌHIA 20:4-6). Oṣiọ he pò lẹpo na wá sọawúhia to fọ́nsọ́nkú awetọ mẹ, he yín owhẹ̀dida godo tọn to owhè fọtọ́n lọ godo (OSỌHIA 20:11-15).

Mí ma jlo na dọhó susu do ohóta nẹlẹ ji gba, ṣigba mí sọgan mọ dọ vivọnu ko sẹpọ́ talala. Mí jlo dọ yisenọ nugbo lẹ ni wléawu nado dó mimá do Bẹ́yìlọnmẹ mẹ (1 TẸSALONIKA 4:13-18). Dinvie po onú he to jijọ lẹpo po, mí dóna wà kẹdẹdilé OKLUNỌ mítọn dọ dó, dọmọ: “Whenuena onú helẹ na ṣẹ̀ jijọ, mì ni pọ́n aga, bo sọ zé ota mìtọn do aga; na ofligọ̀ mìtọn to dindọn sẹpọ́ wutu.” (LUKU 21:28).

Na ojlẹ de dogọ́, mí sọgan dọ, dọmọ: Egbé, ehe podọ Owéfọ nẹ lọ ko yín ṣiṣẹ̀ to nukun mítọn lẹ mẹ! To Owé MATIU 24:14 tọn mẹ, OKLUNỌ mítọn dọmọ, “Podọ yè nasọ dọyẹwhehó wẹndagbe ahọludu tọn helẹ to aigba fininọ̀ lẹpo mẹ na okúnnu de hlan akọta lẹpo; whenẹnu wẹ opòdo na wá.” To asiko hóhó tọn lẹ mẹ, yè ma ko zé wẹndagbe madopòdo nugbo Jesu Klisti tọn lọ biọ aigba fininọ̀ lẹpo mẹ kẹdẹdilé míwlẹ to bibasi dó to egbé gba. To ojlẹ he ko wáyì lẹ mẹ, yèdọ jẹnukọnna asiko Núvọjlado tọn, vọfọ́n gbigbọ tọn susu ko yín bibasi, ṣigba dopo to vọfọ́n nẹ basitọ lẹ mẹ ma dègbè wẹndagbe nugbo podọ gọ́fla to amìsisá Gbigbọ Wiwé tọn glọ́ tọn kẹdẹdilé e te to whẹ́whẹ́whenu gba, yèdọ ojlẹ he mẹ yè dó Agùn Alẹ̀nù Yọ́yọ́ tọn ayi te. Dinvie, wẹndagbe lọ po núplọ́nmẹ Biblu tọn lẹ po, ehe yín Jiwheyẹwhe yínyín po baptẹm osìnmẹ tọn po, po Tenu Núdùdù OKLUNỌ tọn po, po onú he pò lẹpo po, dóna gọ̀wá nọ̀ lé e nọ̀ dai to whẹ́whẹ́whenu. To onú lẹpo godo, yè dọhó dogbọn OKLUNỌ podọ Whlẹngantọ mítọn tọn dali, dọ: “Mẹhe olọn ma sọgan nọ ma yí kaka e na do jẹ ojlẹ ohẹngọ̀ onú popo tọn mẹ, he Jiwheyẹwhe ko dọ sọn onù yẹwhegán wiwé etọn lẹ tọn mẹ sọn whenuena aihọn ko ṣẹ̀.” (OWALỌ 3:21).

To ojlẹ mítọn mẹ, evanjelisi susu ko dọyẹwhehó yéwlọsu lẹ tọn titi, kaka jẹ ojlẹ nukọnyìyì agùn Pẹntikọstinọ lẹ tọn to ajọwiwà Plọtẹstannọ lẹ po Katolikinọ lẹ po tọn mẹ. Ṣogan yé gbọagba pagbè nugbo he dóna di jẹnukọnna Kọlilẹ́wá Klisti tọn lọ tọn. Kẹdẹdilé Titò Whlẹngan Jiwheyẹwhe tọn tọn ṣẹ̀ dó to Alẹ̀nù Yọ́yọ́ mẹ po ṣiṣẹ̀ odọdai Biblu tọn lẹpo po, mọkẹdẹ wẹ e nasọ fó dó po odọdai Biblu tọn po dó. To Owé MALKU 1:1 tọn mẹ, mí hia dọ: “Wẹndagbe Jesu Klisti tọn, Ovi Jiwheyẹwhe tọn; Yèdọ lé yè wlán ẹn to owé yẹwhegán lẹ tọn mẹ, Pọ́n, Yẹn do mẹdagun ṣie hlan nukọn towe, Mẹhe na jla aliho towe dó,” (MALAKI 3:1). “Ogbè mẹde tọn he to awhádo to zùngbo mẹ, dọ, Mì jla aliho OKLUNỌ tọn dó mì basi aligbó jijlọ to ozùnmẹ na Jiwheyẹwhe mítọn (ISAIA 40:3). “Johanu wá, mẹhe to bibaptizi to zùngbomẹ, bo sọ to yẹwhehó baptẹm vọjọ tọn dọ hlan odesẹ̀ ylando tọn. Otò Judé tọn lẹpo, po omẹ Jelusalẹm tọn lẹpo po, tọ́nyì é de, yè sọ baptizi yé omẹ pó sọn ewọ de to otọ̀ Jọdani mẹ, yé to ogbè ylando yetọn tọn yí.” (JOHANU 1:4-5).

Omẹ Jiwheyẹwhe tọn sọgan dọ hlan yé omẹ he yí owẹn etọn lẹ, dọmọ: “Nugbo wẹ yẹn yí osìn do baptizi mì; ṣigba ewọ wẹ na yí Gbigbọ Wiwé do baptizi mì.” (MALKU 1:8). Whenuena Jesu sọawúhia to núyíwà he mé, É dọyẹwhehó dọmọ, “Yè hẹn ojlẹ lọ sọ̀, podọ ahọludu Jiwheyẹwhe tọn sẹpọ́: mì lẹnvọjọ, bo yí wẹndagbe sè.” (MALKU 1:15).

Godo he yè ko túntún Gbigbọ Wiwé jẹgbonu, to yẹwhehó Pita tọn tintan mẹ, é dọ ohó helẹ po to amìsisá po gbọdemẹ Gbigbọ Wiwé tọn po glọ́, dọmọ: “Mì lẹnvọjọ, na yè ni sọ baptizi dopodopo mìtọn to oyín Jesu Klisti tọn mẹ, na desẹ̀ ylando tọn, mìwlẹ nasọ mọ niná Gbigbọ Wiwé tọn yí. Na opagbè he hlan mì wẹ, podọ hlan ovi mìtọn lẹ, podọ hlan mẹhe tin to aganu lẹpo, podọ hlan omẹ sọha he OKLUNỌ Jiwheyẹwhe mìtọn na ylọ lẹ.” (OWALỌ 2:38-39).

Yè ko hẹn ojlẹ he lọ sọ̀. Dinvie, to opòdo azán ojọmiọn tọn, mí to dọpọ́n ṣiṣẹ̀ dọdai Biblu tọn he yè ko dè jẹnukọnna Agùn, kẹdẹdilé e te to whẹ́whẹ́nu. Na pọ́ndego de, yè wlán ẹn to Owé MALAKI 4:5-6 tọn mẹ, dọ, “Dayi e go, yẹn na do Elija yẹwhegán lọ hlan mì whẹ́po azán daho osinọ OKLUNỌ tọn lọ nado wá. Ewọ bo nasọ nọ lẹ́ ayiha otọ́ lẹ tọn do ovi lẹ de, podọ ayiha ovi lẹ tọn do otọ́ yetọn lẹ de…”

Dogbọn devizọ́n Johanu Baptist tọn dali, ayiha otọ́ he tin to Alẹ̀nù Hóhó mẹ tọn yín didiọ do ovi Alẹ̀nù Yọ́yọ́ mẹ tọn lẹ de (LUKU 1:17). Podọ gbọn devizọ́n Nọvisunnu Branham tọn dali, yè hẹn apáwhé awetọ lọ ṣẹ̀, dọmọ: Ayiha ovi Jiwheyẹwhe tọn lẹ tọn yín didiọ do yise otọ́ apọsteli lẹ tọn ji to whẹ́whẹ́whenu. OKLUNỌ Jesu hẹn opagbè Alẹ̀nù Hóhó mẹ tọn he lọ ṣẹ̀ to Owé MATIU 17:11 tọn mẹ, dọmọ,“Ewọ sọ gblọn bo, dọmọ, Eli nugbo whẹ́ wẹ na wá, bo nasọ hẹn onú lẹpo gọ̀ do tẹnmẹ.” Yẹwhegán Malaki ko dọ ẹ to amìsisá Gbigbọ Wiwé tọn glọ́, mọwẹ Whlẹngantọ mítọn Lọsu hẹn ẹn ṣẹ̀ dó to amìsisá Gbigbọ Wiwé tọn glọ́, podọ yé omẹ he yè plọ́n nugbo gbọn amìsisá Gbigbọ Wiwé tọn glọ́ lẹ yí pagbè lọ bo sọ tindo dọpọ́n ṣiṣẹ̀ etọn tọn.

Jiwheyẹwhe ylọ devizọ́nwàtọ Etọn do whègbè to owhèsùn wiawetọ, owhè fọtọ́n-fẹnẹ-kẹnnẹ e lán atọ́ntọ (12/1965) tọn mẹ, ṣigba sọn ojlẹ nẹ mẹ owẹn nugbo Biblu tọn he é hẹn wá, ko yín gbigbapé to aihọn lẹpo mẹ kẹdẹdi gbèdidè Jiwheyẹwhe tọn. To ofi, yè sọgan dọ, dọmọ: “Mẹhe yín Jiwheyẹwhe tọn nọ sè Ohó Jiwheyẹwhe tọn lẹ” (JOHANU 8:47). Mọdopolọ wẹ mẹde sọgan kànbiọ dọ, “Mẹnu wẹ ko yí ohó mítọn sè podọ mẹnu wẹ yè ko do awà OKLUNỌ tọn hia na? (ISAIA 53:1 po LOMUNU 10:16 po).

Devizọ́n odọdai tọn

Ehe sọawúhia mi to ninọ̀mẹ susu mẹ nado yọ́n omẹ Jiwheyẹwhe tọn William Branham họ̀ owhè ao, podọ nado dèkúnnu gbèdidè wẹndagbe pipé Jesu Klisti tọn po azọ́n huhlọn Gbigbọ Jiwheyẹwhe tọn po tọn he kọndopọ́ po odẹ̀hihò hlan azọ̀nnọ lẹ po to opli etọn lẹ mẹ. Na onú he kàn devizọ́n Nọvisunnu Branham tọn, e to vivẹ mẹ na yẹn nido táhinhọ́n do Owé AMỌSI 3:7 tọn ji, dilé ewlọsu ko nọ wà dó, dọ: “Nugbonugbo OKLUNỌ Jiwheyẹwhe ma na wà núde, adavo ewọ dè aṣli etọn hia hlan devi etọn yẹwhegán lẹ.” Núyiwà wiwé he yín onú titegbe de; yẹn biọ osi na onú he Jiwheyẹwhe dọ.

Yè ko dopagbè Mẹflitọ mítọn tọn di yẹwhegán de to Owé DEUTELONOMI 18:15 tọn mẹ, dọmọ: “OKLUNỌ Jiwheyẹwhe na zé yẹwhegán de fọ́n hlan we sọn gblagbla towe mẹ, sọn mẹmẹsunnu towe lẹ mẹ, jijlẹ do ogo é; ewọ wẹ mì na tuntóai hlan.” Apọsteli Pita dọhó do ṣiṣẹ̀ pagbè he lọ tọn ji bo to alọdlẹndo Jesu to Owé OWALỌ 3:22-23 tọn mẹ, dọ: “Mọse dọ hlan otọ́ lẹ nugbonugbo, dọ, OKLUNỌ Jiwheyẹwhe mìtọn na zé yẹwhegán de tite hlan mì to mẹmẹsunnu mìtọn lẹ mẹ, di yẹn hunkọ; ewọ wẹ mì ni yise to onú he é na dọ hlan mì lẹpo mẹ. E nasọ wá jọ, ayiha depope he ma yí yẹwhegán lọ sè, wẹ yè na súdo sọn gbẹtọ lẹ mẹ.” To Owé ISAIA 42:1 tọn mẹ, yè ylọ OKLUNỌ Mẹfligọ̀tọ mítọn dọ devi: “Pọ́n devi ṣie, mẹhe yẹn gọalọna, mẹvivẹ ṣie, mẹhe go hòmẹ ṣie hùn do; yẹn ko yí gbigbọ ṣie do é ji: ewọ nasọ hẹn whẹ̀dida jẹgbonu wá na Kosi lẹ.” Mí mọ ṣiṣẹ̀ etọn to Owé MATIU 12:18 tọn mẹ, dọmọ: “Mì pọ́n, devi ṣie, mẹhe yẹn ko dè; Mẹyinwanna ṣie, mẹhe mẹ yè hẹnhòmẹhùn alidọn ṣie te dagbedagbe: Yẹn na yí gbigbọ ṣie do é ji, ewọ nasọ lá whẹ̀dida hlan Kosi lẹ.”

Yẹwhegán nugbo wẹ devi Jiwheyẹwhe tọn mẹhe mẹ devizọ́n OKLUNỌ tọn nọ to nukọnyì te. Kẹdẹdi yẹwhegán de, é nọ mọ núhe Jiwheyẹwhe to linlẹn nado wà to númimọ mẹ, podọ kẹdẹdi devizọ́nwàtọ de, é nọ hẹn azọ́n lọ jẹgbonuwá to tónusisè de mẹ. Yẹn ko mọ ehe to donu susu to devizọ́n Nọvisunnu Branham tọn mẹ to opli lẹ mẹ. É dọhó ewlọsu tọn di yẹwhegán de podọ ga di devi de. Núhe é mọ to númimọ mẹ kẹdẹdi yẹwhegán de, é hẹn yé jẹgbonu di devi de. Whenuena é to hodẹ̀ hlan awutunọ de, OKLUNỌ nọ do mẹhe omẹ lọ yín he ṣite to nukọn etọn yín to hùkán dẹ̀hiho tọn mẹ hia ẹ, podọ ofie sọn yé tọ́nsọn wá, podọ azọ̀n he yé tindo lẹ. Kẹdẹdi devizọ́nwàtọ de, é hẹn azọ́n lọ jẹgbonu bo sọ sọgan dọ, dọ, na pọ́ndego de, “Yè ko hẹn ahúnmẹzọ̀n towe gbọ na we.” Nọvisunnu Branhan táhinhọ́n do e ji, dọ, devizọ́n nẹ lọ wẹ devizọ́n dopolọ he OKLUNỌ mítọn Whlẹngantọ tindo to asiko Etọn mẹ. Gbọn núdohiamẹ dali, ewọ sọ tindo jlọjẹ nado dọ tádena he kọndopọ́n hẹ devizọ́n ṣie hlan mi to ninọ̀mẹ võvo atọ́n mẹ.

Po osi po hlan númimọ etọn lẹ, Nọvisunnu Branham vọ́ alọdlẹndo nújijọ atọ̀n delẹ to devizọ́n OKLUNỌ mítọn tọn mẹ, dọmọ: Tintan he OKLUNỌ pé Pita, É sọgan dọ hlan ẹn dọmọ, “Hiẹ wẹ Simọni visunnu Jona tọn.” Mọwẹ É sọ sọgan dọ hlan Natanaẹli, dọmọ, “Whẹpo Filipi ylọ we, whenuena hiẹ tin ovotin glọ́, Yẹn ko mọ we.” (JOHANU 1:42-48). Podọ É sọ sọgan dọ hlan yọnnu Samalia tọn to dòtọ̀ kọ̀n dọ, “Na hiẹ ko tindo asú atọ́n dai; podọ mẹhe hiẹ tindo dinvie ma yín asú towe gba.” (JOHANU 4:18).

Núniná dọdai tọn dopolọ yín mimọ bo sọ yín sisè gbọn owhèta devizọ́n Nọvisunnu Branham tọn tọn mẹ. É sọgan dọ whlasusu dogọ́ dọmọ, “LÉ WẸ OKLUNỌ DỌ: …” E sọ nọ wá jọ to ojlẹ dopodopo mẹ kẹdẹdilé é ko mọ dó. Yè ma wlán ẹn poun dọ, “Jesu Klisti dopolọ to osọ́, egbé, mọwẹ podọ kakadoi.” (HEBLU 13:8). Ṣigba to nugbo de mẹ, É ko do Ede hia to ninọ̀mẹ dopolọ, bo whlẹn ylandonọ lẹ, bo tún mẹhe tin to kànbla mẹ lẹ dote, bo sọ hẹnazọ̀gbọna awutunọ lẹ to ojlẹ mítọn mẹ: mọwẹ yẹn sọ mọ dó po nukun ṣie po. Yisenọ mliyọn-mliyọn sọgan dèkúnnu ehe tọn.

To owhè he wáyì lẹ mẹ, whlasusu wẹ mí ko dọhó do devizọ́n Nọvisunnu Branham tọn ji po núhe OKLUNỌ Jiwheyẹwhe ko wà to devizọ́n etọn mẹ po. Egbé, yẹn jlo nado dọhó kleun de do núhe jọ to azán kòatọ́n-nukun-atọ̀ntọ osùn awetọ, owhè fọtọ́n-fẹnẹ-kẹnnẹ e lán atọ̀ntọ (28/02/1963) tọn mẹ, ehe yè ko dohia omẹ Jiwheyẹwhe tọn jẹnukọn. Núhe lọ jọ to Osó he yè ylọ to ogbè Glẹnsi tọn mẹ dọ, “Sunset” to otò Alizona tọn mẹ, yèdọ awàgba kàndeǹukun-awe hunkọ sọn otòdaho he yín Tuksọni tọn mẹ: OKLUNỌ lọ sọawúhia to aslọ huhlọnnọ de tọn mẹ, ehe angẹli ṣinawe tin te. To finẹ, yè dègbè nẹ nado lẹ́gọ̀yì otò Jeffẹsọnvili tọn mẹ, na ojlẹ nado hùn ohiadonu ṣinawe lẹ ko wá wutu. Sọn azán fọtọ̀n-nukun-awetọ osùn atọ̀ntọ, owhè fọtọ́n-fẹnẹ-kẹnnẹ e lán atọ̀ntọ (17/03/1963) tọn mẹ, whenẹnu wẹ omẹ Jiwheyẹwhe tọn lọ dọyẹwhehó do hiadonu ṣinawe lẹ ji.

To otò Amẹlika tọn mẹ, ohójlawéma susu dọhó do aslọ dabla lọ ji. To hójlawéma lẹ mẹ, nújijọ nẹ lọ wẹ ohóta azán lọ tọn, ṣigba to evanjelisi lẹ po yẹwhehódọtọ lẹ po mẹ, mẹnu wẹ payi e go kaka jẹ egbé? Yé omẹ pó tindo titò yetọn lẹ, ṣigba bo ma mọdona núdepope dogbọn núhe Jiwheyẹwhe dopagbè etọn dali. To domamọna onú nẹ lọ tọn mẹ, yé gbẹ́ hónámẹ Jiwheyẹwhe tọn to osi dohlan yédelẹ mẹ, kẹdẹdilé mẹplántọ gbigbọnọ lẹ ko wà dó to whenẹnu (LUKU 7:30). Mọwẹ e nọ to sinsẹ̀n aihọn tọn mẹ to wiwá Klisti tọn tintan mẹ, podọ mọdopolọ wẹ to dinvie, yèdọ jẹnukọnna wiwá Etọn awetọ. Ṣigba kẹdẹdilé OKLUNỌ sẹ́ Yẹwhegán Etọn Johanu hlan to whenẹnu nado hẹn Owéfọ lọ ṣẹ̀ podọ nado hẹn gbẹtọ lẹ wleawuna OKLUNỌ lọ, mọdopolọ wẹ omẹ Jiwheyẹwhe tọn William Branham kẹalọyí devizọ́n etọn do, ehe to núdọ sọn aslọ huhlọnnọ lọ mẹ to azán widopotọ osùn ṣidopotọ, owhè fọtọ́n-fẹnẹ-kantọ̀n e lán wiatọ̀n (11/06/1933) tọn mẹ, to baptẹm tó to Otọ̀ he yè nọ ylọ to ogbè Glẹnsi tọn mẹ dọ, “Ohio River” mẹ, to didọmọ: “Kẹdẹdilé yè sẹ́ Johanu Baptist do jẹnukọnna wiwá Klisti tọn tintan, mọkẹdẹ wẹ yè sẹ́ we do po owẹn de po jẹnukọnna wiwá klisti tọn awetọ.” Egbé, mí sọgan dọ po kandeji de po, dọmọ: Devizọ́n he lọ ko yín bibasi.

Etẹwẹ Yise Nugbo Yín?

Nọvisunnu Branham dọyẹwhehó de to azán kò-nukun-ẹnẹtọ osùn widopotọ, owhè fọtọ́n-fẹnẹ-kẹnnẹ e lán atọ̀ntọ (24/11/1963) mẹ, ohóta ehe tọn lọ wẹ yín dọ, “Yisenọ Gbẹ̀ Võvo donu Atọ̀n lẹ”. To ehe mẹ, é dọhó dogbọn yisenọ nugbo lẹ po mẹhe-ylọ-yéde-lẹ-dọ-yisenọ-lẹpo po, po mayisenọ lẹ po. Ablaham yín pọ́ndego yise nugbo tọn bo sọ yín alọdlẹndó di “otọ́ yisenọ lẹpo tọn.” “Na etẹwutu wẹ Owé Wiwé dọ? Ablaham yí Jiwheyẹwhe sé, yè sọ hia ẹ hlan ẹn na dódó.” (LOMUNU 4:3). Apostẹli Jakọbu dọ̀n yise nugbo po tonusisè po, po azọ́n po dopọ bo wlán dọ, yise matin azọ́n oṣiọ wẹ. É dọ dọmọ, “Gbọn azọ́n dali ma wẹ yè sùwhẹna Ablaham otó mítọn, whenuena é yí ovi etọn sunnu Isaki do sánvọ́ to aigba lọ ji? Hiẹ mọ le yise nọ basi po azọ́n etọn lẹ po do, podọ gbọn azọ́n dali yè hẹn yise sọgbè? Yè sọ hẹn Owé Wiwé di (GẸNẸSISI 15:6) he dọmọ, Ablaham yí Jiwheyẹwhe sé, yè sọ hia hlan ẹn na dódó: yè sọ ylọ ẹ dọ Họ́ntọn Jiwheyẹwhe tọn.” (JAKỌBU 2:21-23).

Whenuena OKLUNỌ mítọn dọ, dọmọ, “Mẹhe yise bọ yè baptizi i, yè na whlẹn ẹn gan…” (MALKU 16:16), finẹ lọ wẹ yé jaidó, yé mẹhe dọ yé yise bo sọ gbẹ́kọ baptẹm osìn mẹ tọn lẹ go? To ehe lọ mẹ, yise lẹ́zun matin azọ́n. To ehe lẹpo mẹ, e ma yín gbọn azọ́n mítọn titi de dali wẹ ehe lọ nado yín jijọ te gba; ṣigba to tónusè na Ohó lọ mẹ, to didohia yise mítọn. Etẹwẹ yín yé mẹhe dọ yé yise lẹ bo sọ gbẹ́ núhe OKLUNỌ dọ to Gbèdidè Daho he tin to Owé MALKU 16 tọn mẹ lẹ tọn na pọ́ndego de? Bé yisenọ nugbo wẹ omẹ mọtọnhunkọ lẹ kavi yé ylọ-yédelẹ-dọ-yisenọ poun wẹ? OKLUNỌ mítọn dọ, dọmọ, “Nugbo, nugbo, wẹ yẹn dọ hlan mì, Mẹhe yí mi sè, azọ́n he yẹn wà, wẹ ewọ na wà ga…” (JOHANU 14:12), podọ “… Ohia helẹ wẹ nasọ hodo mẹhe yise lẹ…” (MALKU 16:17). Adavo whenuena OKLUNỌ Jiwheyẹwhe Lọsu sọgan dọhó hlan omẹ de gbọn Ohó Etọn kẹdẹ mẹ bo sọ ná ẹn opagbè de, whenẹnu wẹ omẹ he lọ na yise dó, bo dibúsi bo sọ wà núhe Owé Wiwé lẹ dọ, bo sọ tindo dọpọ́n opagbè he yè do lọ tọn.

Na yé mẹhe ylọ-yédelẹ-dọ-yisenọ lẹ tọn, e nọ blawuna mí nado dọ, dọ yé nọ lẹ́do Jiwheyẹwhe to núhe yé yise bo nọ plọ́nmẹ podọ to odẹ̀hiho yetọn lẹ mẹ. Mẹhe nọ dlẹnalọdo Ohó Jiwheyẹwhe tọn ṣigba bo nọ sè oplọ́n he yè ko wléawu etọn, yèdọ ehe nọ plán yé nado hẹn yé yín mẹde-ylọ-dọ-yisenọ kẹdẹdilé e te to agùn gbẹ́pipli titònọ lẹ tọn mẹ dó, omẹ mọtọnhunkọ lẹ wẹ nọ ylọ-yédelẹ-dọ-yisenọ-lẹ. E yín núhe mí mọdona dọ,Agùn Yisenọ lẹpo tọn tindo zédai yetọn titi lẹ, bo nọ ylọ zédai nẹlẹ dọ, “zédai apọsteli lẹ tọn,” gãnṣo yé matindo núdepope he sọgbe hẹ núplọ́nmẹ apọsteli lẹ tọn. Nado gọ́na ehe yè ylọ dọ “Zédai Apọsteli lẹ tọn,” Zédai yisè tọn (he yè basi to opli Nisè tọn kọ̀n to owhè fọde-kantọ̀n e lán atọ́ntọ mẹ to Okú Klisti tọn godo) lọsu sọawúhia ga po Zédai Kalsedoniani tọn (he yè basi to owhè fọde-kẹnnẹ-kònukun-dopotọ mẹ to Okú Klisti tọn godo) po, he tin to ehe pò lẹ mẹ.

Enẹwutu, devizọ́n yise apọsteli lẹ tọn nugbo dopolọ gẽ yín mimọ to Biblu mẹ, ehe yè dóai to Alẹ̀nù Yọ́yọ́ mẹ. Núhe bọdego yọ́n zinzán na Yisenọ lẹ, dọ, “Mẹdepope he yí mi sè, dilé Owé Wiwé dọ…” (JOHANU 7:38). Dinvie, OKLUNỌ dọ ehe hlan yé mẹhe yise to oplọ́n yetọn titi lẹ mẹ, dọmọ: “Ṣigba ovọ́ mẹ wẹ yè to taliaina mi, bo sọ to ogbèdai gbẹtọ lẹ tọn plọ́nmẹ di núplọ́nmẹ yetọn lẹ” (MATIU 15:9). E to ote kakadoi, dọ: “Ṣigba ojlẹ lọ ja, dinvie sọ wẹ, whenuena sinsẹ̀ntọ nugbo lẹ na sẹ̀n Otọ́ to Gbigbọ po nugbo po mẹ: na nugbo mẹmọhunkọ wẹ Otọ́ to dindin nado yín sinsẹ̀ntọ etọn lẹ.” (JOHANU 4:23). Mí dóna kàn ohó titegbe de biọ to ofi, dọ: Mẹnu wẹ mí yise nugbo? Bé mí yise dọ Jiwheyẹwhe dọ bo sọ dopagbè to Ohó Etọn mẹ, podọ núhe yè ko wà to Sinsẹ̀n tintan mẹ, kavi mí yise to zinzán po núplọ́nmẹ gbẹtọ tọn he yè plọ́nmẹ to agùn yisenọ lẹ tọn de mẹ?

Mayisenọ lẹ yín yé mẹhe ma sọgan yise gbọn alọ depope mẹ, podọ hlan yéwlẹ Jiwheyẹwhe matin lala. Núhe to vivẹ mẹ lọ wẹ núhe omẹ Jiwheyẹwhe tọn William Branham dọ, dogbọn mayise po aijijẹ gbẹtọ de tọn po sọn paladisi mẹ tọn dali. Ehe yín dopo to núdohiamẹ titegbe he ewọ mọ yí sọn OKLUNỌ de bo sọ kọ̀ndopọ́ hẹ Titò Whlẹngan tọn. Jẹnukọn whẹ́, Lukifẹli zé ede yìji to olọnmẹ bo sọ jlo nado sọzẹn hẹ Ganhúnupo, ṣigba é jai to whenẹnu po yé mẹhe hodo é lẹpo po (ISAIA 14:12-15). Aijijẹ gbẹtọ tọn to paladisi mẹ sọawúhia na Satani tẹnpọ́n nado dọhó hẹ Evi dagbedagbe to ninọ̀mẹ odàn tọn de po hógbè helẹ po, dọmọ: “Bé Jiwheyẹwhe dọ…?” Lé wẹ e dó mayise Evi dó na núhe Jiwheyẹwhe dọ hlan Adam. Mọwẹ mayise nọ wà dó, bo nọ hẹn tolivivẹ, podọ gbọn oklọ nẹlọ dali, yè sisẹ́ gbẹtọ lẹpo do odò mẹ podọ do okú mẹ ga. Nado táhinhọ́n dó yise nugbo lọ ji, Whlẹngantọ mítọn dọ, dọmọ, “… na eyín mì ma yise dọ yẹn lọ wẹ, mì na kú to ylando mìtọn mẹ.” (JOHANU 8:24). Yèdọ dinvie ga, yise nugbo dóna hẹn adọ̀ to yé mẹhe yise nugbo to Jesu Klisti mẹ po núhe Jiwheyẹwhe dọ to Ohó Etọn mẹ lẹpo po.

Mayise nọ kọ̀ndopọ́ hẹ obú he kẹ̀ntọ lọ tindo po. Na omẹ dopodopo ni dindona ede, nado pọ́n eyín ewọ yín yisenọ nugbo kẹdẹdi Owé Wiwé, bo sọ yí Ohó Jiwheyẹwhe tọn dopodopo sè po ayiha etọn lẹpo po, bo kẹalọyí pagbè dopodopo he OKLUNỌ ko do bo sọ tin to kọ̀ndopọ́ sisósisó de mẹ hẹ Jiwheyẹwhe. Yisenọ nugbo lẹ yín máhẹtọ didè lọ tọn, bo mọ vọji gbọn Ohó lọ po Gbigbọ Jiwheyẹwhe tọn po dali, bo sọ yín pinplán gbọn nugbo lẹpo mẹ. Yé yise to oylọ nugbo he ylọ William Branham mẹ, mẹhe hẹn owẹn Biblu mẹ tọn wá, podọ to oylọ nugbo azọ́n owẹn Biblu mẹ tọn lọ tọn, mẹhe dọhó dopolọ hlan aihọn lọ blebú.

Yisenọ nugbo lẹ mọdona azán po ojlẹ he mẹ mí tin te po. Yé tọ́njẹgbonu sọn zédai agùn gbẹ́pipli titò lẹ po núplọ́nmẹ he ma yín Biblu tọn lẹ po mẹ, bo sọ yín lilẹ̀wé gbọn Ohó nugbo lọ dali. Ehe wẹ odẹ̀ Whlẹngantọ tọn, dọ: “Lẹ̀ yé wé to nugbo towe mẹ: ohó towe wẹ nugbo.” (JOHANU 17:17). E bẹ́ po Jiwheyẹwheyínyín po: núplọ́nmẹ nugbo lọ nọ dèkunnuna Jiwheyẹwhe Dopo gẽ. Ohógo he yín “yẹwhe atọ̀n” kavi “Jiwheyẹwhe atọ̀n to dopo mẹ” dopo gẽ ma yín mimọ to Biblu mẹ gba; mọ yè ma dọhó omẹ atọ̀n he madopò tọn gba. Jiwheyẹwhe Nugbo Dopo gẽ wẹ Biblu mọdona, yèdọ Mẹhe dègbè Titò Whlẹngan Etọn tọn bo sọ dè E tọ́njẹgbonu na Ede. É do Ede hia to olọnmẹ di Otọ́, to Ovi dètọ́n dopo akàn Etọn Jesu Klisti mẹ to aigba (he yín Emmanuẹli, tadena ehe tọn yín Jiwheyẹwhe tin to mí de), bo sọ to azọ́nwà gbọn Gbigbọ Wiwé dali to Agùn

mẹfligọ̀ lẹ tọn mẹ. Ohógbè he yín “To oyín Otọ́ tọn, po oyín Ovi tọn po, po oyín Gbigbọ Wiwé tọn po” ma yín zinzán whladopo lọsu to Biblu mẹ gba.

Whenuena e wá jẹ baptẹm whenu, yé nọ do ayi núhe Pita dọ bo sọ dègbè etọn to azán he gbè yè dó Agùn Alẹ̀nù Yọ́yọ́ tọn ai go to amìsisá po gbọdemẹ Gbigbọ Wiwé tọn po glọ́ (OWALỌ 2:38-41). Pita mọdona Gbèdidè Daho lọ bo hẹn ẹn jẹgbonu dólé e jẹ dó kẹdẹdi Filipi (OWALỌ 8:16), podọ Paul (OWALỌ 19:5), podọ yé he pò lẹpo wà mọ to owhè kanwe-kò tintan lẹ mẹ, gbọn baptẹm ná yé mẹhe yise dali to Oyín OKLUNỌ Jesu Klisti tọn mẹ. Enẹ wẹ Oyín he mẹ Jiwheyẹwhe do Ede hia mí di Otọ́ to Ovi mẹ, podọ gbọn Gbigbọ Wiwé dali. Ohógbè he sọn Owé EFESUNU 4:5 tọn mẹ gbẹ́sọ to ote jẹ egbé, dọ: “OKLUNỌ dopo, yise dopo, baptẹm dopo…”

Nugbo yé mẹhe yise to dinvie lẹpo, yín tónúsètọ bo sọ tindo dọpọ́n núhe yè wlán to Owé 2 KỌLINTINU 6:17-18 tọn mẹ, dọmọ: “Enẹwutu wẹ OKLUNỌ, dọmọ, mì tọ́nsọn ṣẹnṣẹn yetọn, bo nọ olá, mì gàn do onú mawé go blo; YẸN nasọ yí mì, bo na yín Otọ́ de hlan mì, mìwlẹ nasọ yín ovisunnu ṣie lẹ, podọ oviyọnnu ṣie lẹ, wẹ OKLUNỌ Ganhùnupo dọ.” Yéwlẹ wẹ mẹhe na tindo dọpọ́n gbèsisọ tọn gbọn azọ́n huhlọn Gbigbọ Wiwé tọn mẹ. OKLUNỌ Jiwheyẹwhe lọ na do jikun nukọntọn po godo tọn lọ po hlan gbọn alọ huhlọnnọ tọn de dali, kẹdẹdidlé yè dọ dó gbọn apọsteli Jakọbu dali to gbọdemẹ Gbigbọ Wiwé tọn mẹ, dọ, “Enẹwutu, mẹmẹsunnu emi, mì sinyẹnlin kaka jẹ gigọ̀wá OKLUNỌ tọn whenu. Mì dayi e go, oglesi nọ nọtepọ́n sinsẹ́n họ̀kuẹ aigba tọn, bo sọ nọ tindo linsinsinyẹn nệ dẹn, kaka é nado mọ ojinukun tintan po godomẹ tọn po yí.” (JAKỌBU 5:7). Yẹwhegán Joẹli ko dọ dai gbọn amìsisá po gbọdemẹ Gbigbọ Wiwé tọn po glọ́, dọmọ: “Enẹwutu mì ni yín hòmẹhunnọ, mì ovi Ziọni tọn lẹ, bo sọ nọ jaya to OKLUNỌ Jiwheyẹwhe mìtọn mẹ: na Ewọ ná ojikun nukọntọn mì to dódó mẹ, Ewọ bo sọ hẹn ojikun nado jẹte wá na mì, ojikun nukọntọn po ojikun agọ̀gbọnẹn po, to osùn tintan ji.” (JOẸLI 2:23).

Kẹdẹdilé yè wlán ẹn dó gbọn apọsteli Pita dali, mí sọ sọgan tindo ayajijẹ dọ, mí, “mẹhe yè whlá gbọn huhlọn Jiwheyẹwhe tọn dali, gbọn yise mẹ hlan whlẹngan he to yiya nado hẹn ẹn sọawúhia to ojlẹ godo tọn mẹ.” (1 PITA 1:5). Mí ko sẹpọ́ ojlẹ godo tọn jẹnukọnna vivọnu lọ. Dinvie, mí dóna tin to awubla mẹ podọ to gbèsisọ mẹ to gbẹ̀zán mítọn lẹpo mẹ, bo họnbiọ núhe to jijọ dinvie mẹ, na mí nikã hẹn ovlẹ wá Oyín OKLUNỌ Jesu tọn ji.

Yè sọ dóna vọ́ ẹ dọ, dọ, mẹdepope he yín pinplán gbọn núplọ́nmẹ he jẹagọ dali ma na yín mimọ to olọn gba. Na OKLUNỌ lọ ko ná mí ojọmiọn; enẹwutu wẹ yè do hẹn mí gọ̀wá OKLUNỌ de, do Ohó ETỌN mẹ, podọ do núplọ́nmẹ apọsteli lẹ tọn mẹ gbọn owẹn godo tọn lọ dali, ehe lọ sọgbe hẹ owẹn tintan lọ to kanwe-kò do kanwe-kò ji. Podọ mẹdepope he ma dibusi ehe, ma ko mọdona azán odlapọ́n ojọmiọnnọ Jiwheyẹwhe tọn lọ gba (LUKU 19:42-44).

To Owé LUKU 21:25-36 tọn mẹ, OKLUNỌ dọhó do onú susu he já jijọgbè lẹ go, bo dlẹnalọdo ojlẹ vivọnu lọ tọn, dọ, “… podọ to aihọn mẹ nukunbibia akọta lẹ tọn, to flujijẹ mẹ… whenuena onú helẹ na ṣẹ̀ jijọ, mì ni pọ́n aga, bo sọ zé otà mìtọn lẹ do aga; na ofligọ̀ mìtọn to dindọ̀n sẹpọ́ wutu. … mọwẹ mìwlẹ ga, whenuena mì mọ onú helẹ to jijọ mì ni yọnẹn dọ ahọludu JIWHEYẸWHE tin sẹpọ́. … họ́ mìde to osã lẹpo, bo só basi ovẹvivẹ, na mì nido yí niglo nado họngansọn onú he lẹpo mẹ he to na wá jọ, podọ nado ṣite to Ovi gbẹtọ tọn nukọn.” (LUKU 21:25-36). É sọ dó pagbe na mí dọ: “ … bo pọ́n, yẹn tin to mìde to whepoponu, kaka jẹ opòdo aihọn tọn.” (MATIU 28:20).

Nọvisunnu Branham de tọn jẹgbonu devizọ́n dọdai etọn tọn bo sọ bẹ́ núdùdu gbigbọ tọn lọ whlà. Yẹn, yedọ yẹn lọsu, ko basi núhe OKLUNỌ degbèna mi nado wà, dogbọn bẹ́dopọ́ Ohó dọdai tọn lọ tọn do titò Owé Wiwé tọn po mimá tọn he sọgbe po dali, podọ gbọn mimá Núdùdù Gbigbọnọ lọ tọn dali; enẹwutu wẹ OKLUNỌ lọ do hẹn ehe lọ ṣẹ̀ to azán fọtọ̀n-nukun-ẹnẹtọ osù ṣinẹnẹtọ, owhè fọtọ́n-fẹnẹ-kẹnnẹ e lán fọtọ̀n-nukun-dopotọ (19/09/1976) mẹ (MATIU 24:45-47). Gbọn ojọmiọn Jiwheyẹwhe tọn dali, yẹn pé e go nado gọ̀ ohó Nọvisunnu Branham tọn lẹpo do otẹn yetọn lẹ mẹ, yín e tlẹ yín ehe sinyẹnawuna yè nido mọdona lẹpo wẹ yẹn gọ̀do otẹn Ohó Jiwheyẹwhe tọn he sọgbe lọ tọn mẹ. Pita sọ wlán hlan whenẹnu dogbọn owékànsẹdomẹ Paul tọn dali, dọ, “… Podọ to apisteli etọn lẹpo mẹ, é to ohó onú helẹ tọn dọ; ehe mẹ onú he sinyẹnawú nado yọ́nẹn delẹ te, ehe wunvinọ po lẹjẹlẹjẹnọ lẹ po to sislo, dilé yé nọ wà na Owé Wiwé devo lẹ dó, hlan dindọ̀n yéde tọn.” (2 PITA 3:16). Yẹn sọgan dèkunnu dọ, yẹn ko wà enẹ he Paul wlán sẹ́do Timọti dọ, “Nọ dọyẹwhehó ohó lọ tọn; dó magbọjẹ na dewe to ojlẹ mẹ podọ to mayín ojlẹ mẹ; nọ yí linsinsinyẹn po oplọ́n lẹpo po do wọ́hẹ mẹ, nọ yí do pọ́nmẹgo, bo sọ jlahòmẹdónamẹ.” (2 TIMỌTI 4:2), kẹdẹdilé Jiwheyẹwhe degbèna mi po ogbè lélé de po to otò Masẹyi tọn mẹ. Na enẹtọn wutu, yẹn ko dọyẹwhehó Ohó lọ kẹdẹ tọn bo gbẹ́ tùnmẹ lẹ dai.

Kẹdẹdilé Paul wà dó, yẹn lọsu sọgan dèkunnu ga, dọ, “Ṣigba OKLUNỌ nọte to dẽ, bo sọ ná huhlọn mi; dọ gbọn yẹn mẹ yè nido lá yẹwhehó lọ to gigọ́ mẹ, podọ na Kosi lẹpo nido sè …” (2 TIMỌTI 4:17).

Nọvisunnu he tindo devizọ́n nugbo lẹ ko to núdùdù gbigbọnọ lọ má pé, yèdọ Ohó nugbo he yè hùndohia lọ. Gbèdé yè ma ko wléawuna Tafo Núdùdù Jiwheyẹwhe tọn lọ sù sọ lé e te to egbé gba. Dinvie, mí na kọ̀ndopọ́ to odẹ̀ huhlọnnọ de mẹ, bọ Oklunọ Lọsu na hẹn ofligọ̀zọ́n Etọn sọgbe po huhlọn po (LOMUNU 9:28). To opòdo, kẹdẹdilé Nọvisunnu Branham mọ dó, Asivun lọ na zinzọnlin biọ kọ̀ndopọ́ gbigbọnọ mẹ, bọ Jiwheyẹwhe nasọ sè odẹ̀ mítọn lẹ na núhe mí dọ gbọn yise dali nido wá ṣiṣẹ̀ mẹ. E to dandanmẹ dọ mí ni nọ̀ Ohó Jiwheyẹwhe tọn mẹ, podọ to Ojlo Jiwheyẹwhe tọn mẹ, na gbọn enẹ dali wẹ hòmẹ Etọn nado hùndo mí go.

Owhè Kande-gbàn Ko Juwáyì

To Azán Pẹntikọsti tọn gbè, yèdọ to owhè fọtọ́n-fẹnẹ-kantọ̀n e lán kòatọ́n-nukun-ẹnẹtọ (1949) mẹ, wẹ yẹn jo gbẹ̀zán ṣie hlan OKLUNỌ Jesu po dàsin lẹnvọjọ tọn po, bo yí baptẹm Gbigbọ Wiwé tọn. Sọn whenẹnu, yẹn sọgan pọ́n lé gbẹ̀zán ṣie yín donanọ to yise mẹ dó po OKLUNỌ po. Gbọn ojọmiọn Jiwheyẹwhe tọn dali, yẹn ko to yẹwhehó Ohó Jiwheyẹwhe tọn tọn dọ sọn Owhè fọtọ́n-fẹnẹ-kantọ̀n e lán gbàn-nukun-awetọ (1952) mẹ, yèdọ to Agùn Pẹntikọsti tọn mẹ. Podọ to owhè fọtọ́n-fẹnẹ-kantọ̀n e lán gbàntọ́ntọ (1955) mẹ, yẹn yì opli he Nọvisunnu Branham basi to otò Kalṣule tọn, to Janma tọn po mẹ. Yẹn sọ do ayi e go to opli tintan mẹ, dọ, ewọ yín omẹ Jiwheyẹwhe tọn bo sọ tindo devizọ́n gbọnvo he tindo kànṣiṣa po Titò Whlẹngan Jiwheyẹwhe tọn po to asiko mítọn mẹ.

Fọto he to odò finẹ to didohia opli he yè basi to otò Halẹstadiọni Zuliṣi tọn mẹ, to Suzalandi, sọn azán kòtọ jẹ kòatọ́n-nukun-dopotọ osùn ṣidopotọ tọn mẹ, to owhè fọtọ́n-fẹnẹ-kantọ̀n e lán gbàntọ́ntọ (20-26/06/1955) mẹ; fọto devo sọ to didohia opli he yè basi to otò Kalṣule tọn, to Janma mẹ fie Nọvisunnu Branham dọyẹwhehó te sọn azán wiawetọ jẹ fọtọ̀n-nukun-ẹnẹtọ osùn ṣinatọ̀ntọ tọn mẹ, to owhè fọtọ́n-fẹnẹ-kantọ̀n e lán gbàntọ́ntọ (12-19/08/1955) mẹ.

Gohọ̀ he tin to otò Kalṣule tọn mẹ gọ́na gbẹtọ hú fọtọ́n-fọtọ́n donu ao.

To owhè fọtọ́n-fẹnẹ-kantọ̀n-gbàn e lán atọ̀ntọ (1958) mẹ, to awadaṣonmẹ Jiwheyẹwhe tọn glọ́, mí to yẹwhehó he Nọvisunnu Branham dọ to kasẹti ji dètọ́n do ogbè devodevo lẹ mẹ, lé wẹ agùn mẹdekannujẹ tọn sọawúhia jẹnukọn dó, podọ enẹ godo azọ́nwhé devizọ́nwiwà tọn. To azán awetọ osùn ẹnẹtọ, owhè fọtọ́n-fẹnẹ-kẹnnẹ e lán awetọ (02/04/1962) tọn mẹ, wẹ yẹn mọ oylọ ṣie yí gbọn awhágbè OKLUNỌ tọn dali, ehe Nọvisunnu Branham mọ ṣiṣẹ̀ etọn to azán atọ̀ntọ osùn wiawetọ, owhè fọtọ́n-fẹnẹ-kẹnnẹ e lán awetọ (03/12/1962) tọn mẹ, mọwẹ é sọ ná mi anádemẹ he sọgbe do enẹ go dó.

To owhè fọtọ́n-fẹnẹ-kẹnnẹ e lán ẹnẹtọ (1964) mẹ, yẹn tọ́nwhẹn tintan devizọ́n ṣie tọn biọ otò Indian tọn mẹ, bo dlá Jelusalẹm pọ́n to whenuena yẹn lẹ́gọ̀já. To bibẹ́nu owhè fọtọ́n-fẹnẹ-kẹnnẹ e lán ṣinẹnẹtọ (1966) tọn mẹ, yẹn bẹ́ gbejizọnlin devizọ́nwiwà tọn to otò he bọdo to otò mítọn go lẹ mẹ, podọ to enẹ godo yì otò lẹpo mẹ. Dogbọn yẹwhehódidọ ṣẹ́ju kò tọn didọ to Hladio mẹ tọn dali to otò Lusẹnbọlgi tọn mẹ, he yẹn nọ basi to afọnnu osẹgbè lẹpo tọn, sọn owhè fọtọ́n-fẹnẹ-kẹnnẹ e lán ṣinawetọ (1967) mẹ jẹ owhè fọtọ́n-fẹnẹ-kẹnnẹ e lán fọtọ̀n-nukun-atọ̀ntọ (1978) mẹ, yẹn dọnsẹpọ́ gbẹtọ susu to otò Janma tọn mẹ bo sọ pégo nado ylọ yé wá oplitó to otò dahodaho alọpãlọpa lẹ mẹ. Susu Yisenọ lẹ tọn dùalè pipli donanọ nẹlẹ tọn he yé basi po Nọvisunnu Branham po. Gohọ̀ daho lẹ gọ́na to otò Suzalandi tọn po otò Ọstlia tọn po mẹ, podọ to otò Janma tọn mẹ. Enẹlẹ wẹ owhè dona susu tọn to ahọludu Jiwheyẹwhe tọn mẹ.

To owhè fọtọ́n-fẹnẹ-kẹnnẹ e lán fọtọ̀n-nukun-ẹnẹtọ (1979) mẹ, kẹdẹdilé e jọ po Evi po dó to Jipa Edẹni tọn mẹ, Kẹ̀ntọ lọ yì nukọn to hódidọ mayise tọn mẹ gbọn ohókànbiọ dali, dọ, “Bé Jiwheyẹwhe dọhó hlan ẹn nugbo?” Enẹwutu wẹ yè oylọ devizọ́n lọ na ohókànbiọ, podọ kaka e nado plán agùn lọ biọ vàsúdo mẹ. Ṣigba OKLUNỌ Jiwheyẹwhe lọ sọawúhia to awhàngbigba Kalvali tọn mẹ, bọ mẹdidè lẹ ma jai biọ omọ̀ mẹklọtọ lọ tọn mẹ gba, podọ devizọ́n lọ sọ to nukọnyì kaka jẹ dinvie.

Dogbọn owhè fõ e lán kòtọ (2020) tọn dali, yè hẹn mi nado dóalọtena titò owhẹntintọ́n devizọ́nwiwà ṣie tọn. Kẹdẹdilé yè hẹn mí omẹ po nado mọdona dó, e ma tlẹ sọgan yín bibasi na nújijọ Kolona vailọsi tọn wutu. Na owhẹ̀jijọ dopolọ tọn wutu, mí ma sọgan basi piplimẹ aihọn lọ blébu tọn to asiko he lọ mẹ. Mí dopẹna Jiwheyẹwhe dọ, mí pégo nado gọ́alọna Yisenọ hú fọtọ́n to aihọn lẹpo mẹ po Ohó Jiwheyẹwhe tọn po to agùn pẹvipẹvi lẹ mẹ sọn owhè fọtọ́n-fẹnẹ-kẹnnẹ e lán wiẹnẹtọ (1974) tọn mẹ. Núhe OKLUNỌ degbèna mi, ko yín hinhẹnṣẹ̀, dọ: “Bẹ́ gbẹtọ lẹ plidopọ́ hlan mi, na yé nido sè Ohó ṣie.”

	Yè dè fọto awe helẹ to owhè fọtọ́n-fẹnẹ-kẹnnẹ e lán fọtọ̀n-nukun-dopotọ (1976) mẹ, dopo sọn otò Zuliṣi to Suzalandi mẹ, podọ awetọ sọn otò Heblọni to Janmẹ mẹ, to didohia dọ, Jiwheyẹwhe dona susu to didọ Ohó Etọn tọn mẹ.

Kẹdẹdilé Jiwheyẹwhe ko dèaliho na bẹ́plidopọ́ po mimá núdùdù gbigbọnọ lọ tọn po dó, mọwẹ É ko sọ basi dọ owẹn godo he yè ylọ jẹgbonu po núgọ̀donútẹn mẹ tọn po sọgan yín sisè dinvie gbọn jẹhọn mẹ (internet). Gbọn ojlo Jiwheyẹwhe tọn dali, yẹn na nọ dọyẹwhehó to osẹgbè he gbọn godo osùn lẹpo tọn, e ko sọ yín yinyọ́n dọ to otò Zuliṣi tọn mẹ, to osẹgbè lẹ to ogàn ao mẹ to afọnnu lẹ, sọlé e jẹ dọ, mí ni bẹ́ to ogàn awe mẹ to whèjai, to ogàn dopolọ mẹ to azán dopolọ gbè kẹdẹdi to osẹgbè tintan osùn lẹpo tọn to otò Klefẹdi tọn mẹ to Janma, popolẹpo na yín lilápé gbọn jẹhọn mẹ (internet), bo nasọ yín tuntunmẹ ode bọdo ode go biọ ogbè alọpãlọpa lẹ mẹ, bo nasọ yín sisè to apáwhé he yè yọ́nẹn lẹpo to aihọn lẹpo mẹ.

Dogọ́, mí sọ to yẹwhehó he yè dọ sọn owhè fọtọ́n-fẹnẹ-kẹnnẹ e lán kò (1980) mẹ lẹ tọn má pé, to osẹ̀jẹ azán etọn ẹnẹtọ lẹpo gbè (Wednesday), po whèjai azán godo osẹ̀ tọn (Saturday) lẹpo po, kẹdẹdilé e te to afọnnu osẹ̀gbè tọn to ogàn dopolọ mẹ dó. Yè sọ tunmẹ yé do ogbè vòvo lẹ mẹ na Yisenọ lẹ, podọ agùn he tin to aihọn lẹpo mẹ tindo kànṣiṣa nado nọ sè gbọn jẹhọn mẹ (internet).

Na nọvisunnu yẹwhehódọtọ lẹ ni to nukọnyì to opli lẹ mẹ to fie e jẹ dọ, yé ni nọ̀. Fidepope he Yisenọ lẹ bẹ́ yédelẹ plidopọ́ do to aigba ji to Oyín Jesu Klisti tọn mẹ, OKLUNỌ lọ tin to gblagbla yetọn mẹ (MATIU 18:20). Enẹwutu, yẹn mì dọ mì ni hẹn do ayiha mẹ bo sọ yí i sè. Na ojlẹ lọ ko wá dinvie, yèdọ whenuena Yisenọ nugbo lẹpo, to fidepope to aigba ji na plidopọ́ to odẹ̀ mẹ na OKLUNỌ Jiwheyẹwhe nido sọgan hẹn gbèsisọ wá mẹfligọ̀ lẹ mẹ, podọ awuwiwlé Agùn Asivun lọ tọn to ofi lẹpo.

Yé mẹhe yise to núdohiamẹ Ohó lọ tọn lẹ mẹ to dinvie tin to Awhli núyọ́nẹntọ lẹ mẹ, bo sọ tindo dọpọ́n awuwiwlé godo tọn lọ tọn kẹdẹdi Agùn Asivun lọ tọn, enẹwutu wẹ yè do wlán ẹn dolé dọ, “… yé mẹhe wléawu lẹ biọ họ̀mẹ hẹ ẹ yì alọwle hùnwhẹ kọ̀n; yè sọ sú ohọ̀n.” (MATIU 25:10). Owéfọ sọn Owé OSỌHIA 19:7 tọn mẹ tin na ehe dolé, dọ, “… Asi (Asivu) etọn ko sọ sọ́nu do ogo.” Asivu lọ tindo fligọ̀ pipé gbọn Ohùn Lẹngbọvu lọ tọn mẹ (MATIU 26:28), yèdọ klándowiwé pipé gbọn Ohó Jiwheyẹwhe tọn dali (JOHANU 17:17), bo sọ hiadogona gbọn Gbigbọ Wiwé dali jẹ fligọ̀zán agbasa etọn tọn whenu kẹdẹdi Ohó lọ to Owé EFESUNU 1:13 tọn mẹ, dọ, “Mẹhe go mìwlẹ dotudo ga, ehe godo mì ko sè ohó nugbo tọn lọ wẹndagbe whlẹngan mìtọn tọn; podọ ehe godo mì ko yise ga, mẹhemẹ yè yí Gbigbọ Wiwé opagbè tọn do dohia mì go te.”

Yẹn pọ́n hlan godo to owhè susu he wáyì lẹ mẹ bọ yẹn sọ dopẹ dọ, Jiwheyẹwhe ko vọ́ Ohó anádemẹ tọn lọ dọ hlan mi whlásusu. É ko wàzọ́n dahodaho lẹ to gbẹtọ susu gedegede lẹ mẹ bo sọ hẹn yé wá yise nugbo lọ ji. Taidi Simeoni to Owé LUKU 2:29 tọn mẹ, yẹn sọgan dọ po ayiha nugbo tọn de po dọ, “OKLUNỌ È, dinvie wẹ a ni jo devi towe do ni yì to jijọho mẹ, kẹdẹdi ohó towe. Na nukun ṣie lẹ ko mọ dọ, omẹ lẹpo ko sè owẹn nugbo lọ he jẹnukọnna kọlilẹ́wá Klisti tọn awetọ to aigba lẹpo ji.”

Na owhè he já tọn, mí to nukundó owhè nugbo Jubile tọn de, ehe OKLUNỌ mítọn dọ to Owé LUKU 4 tọn mẹ, ehe mẹ omẹ lẹpo na gọ̀ nútindo he Jiwheyẹwhe ko ná lẹpo yí: “… Bo sọ lá mẹdekanjẹ gbọn aigba lọ ji jẹ tòmẹnu etọn lẹpo de: é na yín jubile de hlan mì; mìlẹ bo nasọ lẹ́gọ̀ omẹ dopodo hlan nútindo etọn kọ̀n, podọ mì nasọ lẹ́gọ̀ omẹ dopodopo hlan whédo etọn de.” (LEVITIKU 25:10).

“Podọ mí yọ́nẹn dọ onú lẹpo wẹ to azọ́nwà dopọ́ na dagbe hlan yé he yinwanna Jiwheyẹwhe, yèdọ hlan yé he yín mẹyiylọ lẹ kẹdẹdi lẹndote etọn. Na mẹhe é yọ́nẹn jẹnukọn, ewọ wẹ é ko dè nado yín mẹkọndopọ́ hlan apajlẹ Ovi etọn tọn, na ewọ nido yín plọ́nji to mẹmẹsunnu susu ṣẹnṣẹn. Podọ mẹhe é dè, yé wẹ ewọ ylọ ga; podọ mẹhe é ylọ, yé wẹ é sùwhẹna ga: mẹhe é sọ sùwhẹna, yé wẹ é pagigona ga.” (LOMUNU 8:28-30).

	Dinvie, mì flin mi po nọvisunnu yẹwhehódọtọ he pò lẹpo po to odẹ̀ mìtọn lẹ mẹ.

	To sinsẹ̀n Etọn mẹ,

Nọvisunnu Frank

￼

Gbọn ojlo podọ ojọmiọn Jiwheyẹwhe tọn dali, yẹn na dọyẹwhehó he na gbọn okàn lẹ ji.

Osẹ̀gbè tintan osùn dopodopo tọn to ogàn 10 afọnnu tọn mẹ.

Osẹ̀gbè godo tọn osùn dopodopo tọn to ogàn 10 afọnnu tọn mẹ ot otò Zuliṣi tọn mẹ.

Sinsẹ̀n bibasi okàn ji tọn lẹ yín lilá dolé dọ,

Osẹ̀jẹ azán etọn ẹnẹtọ lẹpo (Wednesday) to ogàn 7:30 mẹ to whèjai.

Azán godo osẹ̀ tọn (Saturday) to ogàn 7:30 mẹ to whèjai.

Osẹ̀gbè lẹpo to ogàn 10 mẹ to afọnnu.

Yẹwhehó he yè to mimá pé gbọn okàn lẹ ji ko lẹzùn dona daho de hlan gbẹtọ susu, podọ bo nasọ sọgan yín sisè gbọn ogbè vòvo lẹ mẹ.

Núdodindin lẹpo sọgan yín dindin gbọn adlẹsi helẹ tọn dali:

www.freie-volksmission.de

YouTube channel:

www.youtube.com/user/FreieVolksmission

Mission Center
P.O. Box 100707
47707 Krefeld
Germany

Email: volksmission@gmx.de